D. Čaplovič, poslanec: (2004-12-02):
Otázka riešenia adekvátneho moderného a progresívneho zakotvenia týchto škôl a tried do našej školskej sústavy bude možná najskôr v priebehu budúceho roku, a to v rámci pripravovaného nového, ale, žiaľ, stále meškajúceho zákona o výchove a vzdelávaní. Keď sme tento návrh predkladali v marci tohto roku, tak bol sprevádzaný zo sveta legislatívy tým, že do konca tohto roka sa objaví na stoloch poslancov nový, moderný zákon o výchove a vzdelávaní, prinajmenšom legislatívny zámer tohto zákona. Žiaľ, nestalo sa tak. Nuž a tak predkladáme tento pozmeňujúci a doplňujúci návrh. Sú to doslovne malé, ale pre školy a triedy s intelektovo nadanými deťmi významné zmeny, nielen čo do ich financovania prostredníctvom normatívov na jedného žiaka. Výsledky práce v oblasti intelektovo nadaných detí nedávno obdivoval a prejavil veľký záujem aj veľvyslanec Európskej komisie v Slovenskej republike pán Eric van der Linden s cieľom obojstranne využiť tieto poznatky a skúsenosti u nás v štátoch Európskej únie a naopak. Nedávno sme sa zúčastnili aj niektorí poslanci na otváraní novej budovy v priestoroch Chemického učilišťa 8-ročného gymnázia pre intelektovo nadané deti v Bratislave. Vďaka Bohu, máme sa čím pochváliť, výsledky pedagógov sú veľmi dobré. Rád by som pripomenul a upozornil toto vážené plénum, že deti intelektovo nadané sa v súčasnej populácii nachádzajú zastúpené okolo 3 %, podobne ako deti mentálne postihnuté. Žiaľ, v našej legislatíve nie sú zahrnuté praxou overené a odborníkmi zaznamenané poznatky z výchovno-vzdelávacieho procesu s týmito nadanými deťmi. Ich riešenie je však veľmi aktuálne, pretože hrozí zánik už v praktickej pedagogike, konkrétne etablovanej, prepracovanej a napokon 10 rokov realizovanej starostlivosti o početne nezanedbateľnú skupinu intelektovo nadaných detí v našom štáte. Predkladanými pozmeňujúcimi návrhmi ide opakovane predovšetkým o začlenenie týchto tried a škôl, alebo školy v Bratislave, do rámca špeciálneho školstva tak, aby boli legislatívne ošetrené súčasťou našej modernej a formujúcej sa školskej siete či sústavy. A napokon mi dovoľte, alebo nám dovoľte, kvôli pojmovému objasneniu intelektovo nadaný žiak uviesť, že takýto žiak je v odbornej literatúre definovaný ako žiak, ktorý vzhľadom na svoje nadanie potrebuje učebný program, ktorý nie je poskytovaný bežnými školami, t. j. rovnako ako je to v znení paragrafov o špeciálnych školách, ktoré máme v našej legislatíve už ošetrené. Na schôdzi expertov v júni minulého roku a nedávno aj tohto roku všetci zainteresovaní odborníci, či už z Pedagogickej fakulty Univerzity Komenského, Štátneho pedagogického ústavu a vedeckých pracovísk Slovenskej republiky, sa zasadzovali za zaradenie nadaných detí do špeciálnej pedagogiky. Napr. v Štátnom pedagogickom ústave sa rieši problematika nadaných detí na oddelení špeciálnej pedagogiky. Takto je pedagogika nadaných detí definovaná ako jedna zo špeciálnych pedagogických disciplín, konkrétne pod gesciou pána prof. Vašeka na Pedagogickej fakulte Univerzity Komenského. Rád by som uviedol, že aj v našej odbornej spisbe je veľa prác z oblasti špeciálnej pedagogiky, napr. monografie Nadané dieťa, jeho porovnanie a rozvíjanie a vzdelávanie či Základy pedagogiky nadaných, ktoré vznikli za posledné dva roky a boli napísané skutočne odborníkmi naslovovzatými, ktorí sú uznávaní aj v zahraničí, zaoberajúcimi sa touto problematikou už celé desaťročie. Nové cesty by deklarovalo prijatie, samozrejme, zákona o edukácii mládeže so špeciálnymi výkonnými potrebami, ktorý by, odvolávajúc sa na takýto zákon v Spojených štátoch amerických, zahrňoval okrem detí s mentálnou retardáciou, ťažkosťami v učení, poruchami správania, komunikačnými poruchami, poruchami sluchu, zraku, fyzickými a zdravotnými problémami aj deti nadané či deti talentované. Nadaný žiak je v odbornej literatúre definovaný ako žiak, ktorý vzhľadom na svoje nadanie potrebuje, ako som už spomínal, kvalitný a jedinečný učebný program, ktorý nie je poskytovaný bežnými školami. Nadaní pre svoj rozvoj nielen intelektový, poznávací, ale i pre reedukáciu a korekciu problémovej charakteristiky, súvisiaci s nadaním, hyperaktivita, sociálno-emocionálne narušenie, asynchrónny vývin a podobne, potrebujú predovšetkým individuálny prístup, ktorý je základnou metódou v špeciálnopedagogickej praxi a logicky predpokladá znížený počet žiakov v triede. Potrebujeme odborníkov pedagógov, ktorí sú erudovaní v špeciálnych metódach vzdelávania a ktorí to už dokázali v praxi, buď na škole, ktorú som spomínal, v Bratislave, alebo v jednotlivých triedach, ktoré sú zriadené po celom Slovensku. Kritérium humánnosti spoločnosti je aj starostlivosť o minoritné populácie, medzi ktoré sa zaraďujú nielen senzoricky, mentálne, telesne postihnutí, komunikačne, psycho-sociálne narušení jedinci so špecifickými vývinovými poruchami učenia a správania, ale i deti intelektovo či odborne nazývané kognitívne nadané. A práve do tejto oblasti, napriek 11-ročnej praktickej existencii edukácie nadaných, naša spoločnosť zatiaľ nevyslala pozitívne podporné signály, neprejavila systémový záujem o koncepčné riešenie tejto problematiky. Hoci sa svojpomocne vytvoril tím odborníkov erudovaných v tejto oblasti, dosiaľ ich však napriek ich neustálemu volaniu o podporu spoločnosti cez volenú a delegovanú exekutívu nezobrala na vedomie. Rád by som pripomenul, že v našej legislatíve je komplexne a pomerne veľkoryso ošetrená starostlivosť o športovo talentovaných jednotlivcov, nuž a potom prečo je celé roky zanedbávaná, legislatívou neošetrená starostlivosť o nadaných žiakov? V podstate všetko de facto existuje, darí sa realizovať tak v teoretickej, ako aj v metodickej a praktickej rovine. Nám treba tento skutkový stav, konkrétne teraz de iure ošetriť a potvrdiť. Ďakujem vám, milí kolegovia. V zmysle rokovacieho poriadku Národnej rady Slovenskej republiky preto predkladám za navrhovateľov nasledujúce doplňujúce a pozmeňujúce návrhy. V čl. II vládneho návrhu body 1 až 5 sa vkladajú pred bod 1 a bod 1 sa prečísluje ako bod 6. 1. K § 3 ods. 2 Základné ustanovenie sa za slová „s poruchami psychického alebo sociálneho vývinu“ vkladajú slová „a žiakom intelektovo nadaným“ a za slová „zodpovedajúcim ich postihnutiu“ vkladajú slová „alebo intelektovému nadaniu“. 2. K § 28 ods. 1 sa za slová „špeciálnymi výchovno-vzdelávacími potrebami, ktorými ich postihnutie“ vkladajú slová „alebo intelektové nadanie“. 3. K § 29 ods. 1 sa za slová „výchovu a vzdelávanie podľa § 5 a 6 spôsobom primeraným ich postihnutiu“ vkladajú slová „alebo intelektovému nadaniu“ a za slová „pre jeden druh postihnutia“ vkladajú slová „alebo nadania“. 4. K § 29 ods. 2 sa za slová „podľa stupňa postihnutia“ vkladajú slová „alebo intelektového nadania“. 5. K § 30 ods. 1 sa za slová „primeraným ich postihnutiu“ vkladajú slová „alebo intelektovému nadaniu“ a za slová „podľa druhu postihnutia“ vkladajú slová „alebo intelektového nadania“. O bodoch 1 až 5, ktoré som teraz predložil, žiadame hlasovať spoločne. Odôvodnenie som uviedol v predchádzajúcom vstupe. Ďakujem vám za pozornosť.